PROČIŠČENI TEKST ( Pravilnik iz prosinca 2015. i izmjene i dopune od ožujka 2019.)

PRAVILNIK

o stegovnoj odgovornosti i stegovnom postupku

**TEMELJNE ODREDBE**

1. **Članak**

Ovim Pravilnikom o stegovnoj odgovornosti i stegovnom postupku (u daljnjem tekstu: Pravilnik), određuju se stegovna tijela, utvrđuje način rada i nadležnost stegovnog tužitelja, stegovnog suda i višeg stegovnog suda, određuje se stegovna odgovornost ovlaštenog inženjera, ovlaštenog voditelja građenja i ovlaštenog voditelja radova te strane ovlaštene osobe te se propisuju lakše i teže povrede dužnosti i ugleda ovlaštenog inženjera elektrotehnike, propisuje se obveza osnivanja evidencije stegovnih mjera, obveza brisanje stegovnih mjera, obveza vođenja upisnika stegovnih mjera, propisuje način administrativnog rada pri dostavljanju podnesaka i izdavanju odluka u stegovnom postupanju, propisuje se obveza nadoknade troškova stegovnog postupka.

Izrazi koji u ovom Pravilniku imaju rodno značenje koriste se neutralno i odnose se na muške i ženske osobe.

**MATERIJALNO PRAVNE ODREDBE**

**TEMELJNE ODREDBE**

**Načelo zakonitosti**

1. **Članak**

Ovlašteni inženjer elektrotehnike, ovlašteni voditelj građenja, ovlašteni voditelj radova, te strana osoba upisana u imenik stranih ovlaštenih osoba Komore odgovaraju za lakše i teže povrede dužnosti i ugleda inženjera elektrotehnike pred stegovnim tijelima Komore.

Za potrebe ovog pravilnika pod inženjerom elektrotehnike podrazumijevaju se ovlašteni inženjer elektrotehnike, ovlašteni voditelj građenja, ovlašteni voditelj radova, te strana osoba upisana u imenik stranih ovlaštenih osoba Komore.

Stegovna djela propisuju se Pravilnikom o stegovnoj odgovornosti i stegovnom postupku kojeg donosi skupština Komore temeljem Statuta Komore i mjerodavnog Zakona, Statutom Komore i Zakonom.

Nitko ne može biti proglašen krivim niti se prema ikome može primijeniti stegovne mjere za djelo koje prije nego što je bilo počinjeno nije Pravilnikom, Statutom Komore ili Zakonom određeno kao stegovno djelo i za koje nije bilo propisano kojom stegovnom mjerom se može kazniti.

**Zastara**

1. **Članak**

Stegovni progon za teže povrede dužnosti i ugleda ovlaštenog inženjera, ovlaštenog voditelja građenja i ovlaštenog voditelja radova te strane osoba upisana u imenik stranih ovlaštenih osoba Komore zastarijeva nakon četiri godine, a za lakše povrede nakon dvije godine od dana počinjene povrede.

**STEGOVNA DJELA**

**Način počinjenja stegovnog djela**

1. **Članak**

Stegovno djelo se može počiniti činjenjem ili nečinjenjem.

Stegovno djelo je počinjeno nečinjenjem ako je počinitelj koji je pravno obvezan spriječiti nastupanje propisom opisane posljedice stegovnog djela to propustio učiniti, a takvo je propuštanje po djelovanju i značenju jednako počinjenju tog djela činjenjem.

Počinitelj koji je stegovno djelo počinio nečinjenjem može se blaže kazniti, osim ako se radi o stegovnom djelu koji može biti počinjen samo nečinjenjem.

**Vrijeme i mjesto počinjenja stegovnog djela**

1. **Članak**

Stegovno djelo je počinjeno u vrijeme kada je počinitelj radio ili je bio dužan raditi, bez obzira na to kada je nastupila posljedica stegovnog djela.

Stegovno djelo je počinjeno u mjestu gdje je počinitelj radio ili bio dužan raditi i u mjestu gdje je u cjelini ili djelomično nastupila posljedica stegovnog djela.

**Beznačajno stegovno djelo**

1. **Članak**

Nema stegovnog djela, iako su ostvarena njegova bitna obilježja, ako je stupanj ugrožavanja ili povrede dužnosti i ugleda ovlaštenog inženjera elektrotehnike neznatan i ne postoji potreba da počinitelj bude kažnjen.

**Lakše povrede dužnosti i ugleda**

1. **Članak**

Lakša povreda je narušavanje dužnosti i ugleda povreda Kodeksa strukovne etike koja je manjeg značaja.

Lakša povreda dužnosti i ugleda je:

1. ako neopravdano ne ispuni svoje dužnosti u svezi s imenovanjem u tijela ili radna tijela Komore;
2. ako svojim radnjama, propustima ili ponašanjem šteti ugledu struke ili ako se pri obavljanju svojeg posla ponaša neprimjereno ili uvredljivo;
3. ako ne dopušta strukovnu prosudbu svojeg rada od strane ovlaštene osobe ili tijela Komore;
4. ako svoj posao obavlja bez odgovarajuće naplate kada postoji mogućnost da će se taj posao koristiti za dobivanje narudžbe ili u poslovne svrhe, zbog čega se nikako ne može držati dobrotvornom uslugom;
5. ako ne upozori na ponašanje drugih članova Komore koje je protivno Kodeksu strukovne etike;
6. ako Komori ne dostavi svoje podatke koji su važni za vođenje Imenika i za rad Komore;
7. ako reklamira ili sudjeluje u reklamiranju proizvoda i usluga koje bi moglo ugroziti njegovu neovisnost i strukovno prosuđivanje;
8. ako pri davanju vlastitog mišljenja o tuđem radu navodi neobjektivne ili neutemeljena činjenice;
9. ako pri poslovnom i javnom nastupu koristi neistinite podatke ili ako s naručiteljima, kolegama i javnošću komunicira uvredljivo;
10. ako naručitelju izruči nepotpunu dokumentaciju;
11. ako preseli ured protivno odredbama Statuta ili ako u roku ne obavijesti Komoru o promjeni sjedišta ili imena ureda, odnosno ako u roku ne obavijesti Komoru o promjenama nastalim tijekom obavljanja inženjerskih poslova;
12. ako se ne pridržava odredbe o izgledu i veličini natpisne ploče ureda.

**Teže povrede dužnosti i ugleda**

**8. Članak**

Teža povreda je svako narušavanje dužnosti i ugleda inženjera elektrotehnike i povreda načela i pravila utvrđenih Statutom Komore i Kodeksom strukovne etike, koje ima teže značenje s obzirom na važnost ugroženog dobra, prirodu povrijeđene dužnosti, visinu materijalne štete ili druge posljedice.

Teža povreda dužnosti i ugleda člana Komore je:

1. ako inženjer unatoč zakonskim smetnjama ishodi upis u Imenik ovlaštenih osoba;
2. ako počini kazneno djelo koje dovodi u pitanje njegovu dostojnost za daljnje obavljanje inženjerske djelatnosti;
3. ako za vrijeme mirovanja članstva u Komori obavlja inženjerske poslove ili ako tu mjeru izigra na bilo koji način;
4. ako protivno Zakonu i ovlastima koje ima u pružanju stručne usluge posreduje kod određenih tijela ili pravnih osoba koje obavljaju javnu službu ili ako istupa nedostojno i protivno ovlastima;
5. ako nesavjesno obavlja inženjerske poslove ili nestručno savjetuje i zastupa investitora, ili ako obavlja poslove protivno propisima i/ili pravilima struke;
6. ako obavlja poslove koji su nespojivi s inženjerskom djelatnošću;
7. ako sklopi ili obavi poslove koji nisu u skladu s Pravilnikom o standardu usluga;
8. ako dobivanje poslova uvjetuje pogodnostima, poslovnim ili administrativnim, osobno ili preko posrednika;
9. ako investitoru, na štetu drugoga ovlaštenog inženjera, prikazuje pogreške ili predlaže izmjene u projektu;
10. ako protivno odredbama Kodeksa strukovne etike preuzme posao koji je ugovorio drugi ovlašteni inženjer, ako je ugovor s drugim ovlaštenim inženjerom još na snazi;
11. ako u slučaju preuzimanja projekta ne poštuje upute autora i ne obavijesti ga o promjenama;
12. ako konkurira cijenama koje nisu u skladu s Pravilnikom o standardu usluga ili kod određivanja cijene upotrijebi netočne podatke te povrijedi odnos cijene i kvalitete usluge;
13. ako povrijedi anonimnost na natječaju;
14. ako traži ili pribavlja poslove na nedostojan način ili ako potpisuje projekte, stručna mišljenja i sl. izrađene od neovlaštene osobe;
15. ako ne ispunjava materijalne obveze koje proistječu iz članstva u Komori;
16. ako teže povrijedi svoje dužnosti u tijelima upravljanja ili prema tijelima Komore;
17. ako teže povrijedi odredbe Zakona, Statuta ili Kodeksa strukovne etike o radu zajedničkog ureda;
18. ako ne vrati pečat i iskaznicu kada je to propisano;
19. ako neovlašteno koristi službene podatke te znak Komore u osobne svrhe;
20. ako ugovara poslove bez odgovarajućega pisanog dokumenta;
21. ako za vrijeme privremenog ili trajnog gubitka prava obavljanja poslova i dalje obavlja poslove sa strukovnim nazivom ovlašteni inženjer elektrotehnike, ovlašteni voditelj građenja, odnosno ovlašteni voditelj radova**.**
22. ako s drugim članovima Komore konkurira nelojalnim sredstvima ili ako nelojalno preuzme narudžbu koja je već sklopljena s drugim posloprimcem;
23. ako unaprijed ne upozori naručitelja na svoje poslovne veze, interese ili okolnosti koje bi mogle dovesti do sukoba interesa i time utjecati na njegov rad;
24. ako ne odstupi od posla kada nastupe okolnosti na koje ne može utjecati, a zbog kojih svoju zadaću ne bi mogao obaviti uspješno i u skladu s Kodeksom strukovne etike;
25. ako za vrijeme zaposlenja u državnoj službi ili tijelu lokalne ili područne samouprave iskorištava službeni položaj za dobivanje posla ili za dobivanje povlaštenog položaja za sebe ili za druge članove Komore s kojima je povezan vlasnički, poslovno ili preko kapitala;
26. ako obavlja usluge koje su nespojive s djelatnošću člana Komore;
27. ako ne odbije obaviti posao kada za njegovu realizaciju nema potrebno znanje ili odgovarajuće kadrovske, financijske ili tehničke mogućnosti;
28. ako kao savjetnik naručitelja pri projektu koji projektira drugi član Komore preuzme posao u vlastitu izvedbu;
29. ako prije sklapanja ugovora o izvedbi projekta kojeg je prije toga već izvodio ili ga još i sad izvodi drugi član Komore, toga člana u pisanom obliku ne obavijesti o sklapanju ugovora i ne zatraži suglasnost, te u slučaju da nije dobio suglasnost o tome ne obavijesti Komoru;
30. ako neopravdano koristi, djelomice ili u cjelini, tuđi autorski rad ili patent s namjerom da sebi ili nekom drugom stekne protupravnu imovinsku korist;
31. ako članu Komore kod kojega je bio zaposlen nakon prestanka radnog odnosa bez dozvole otuđi projekte ili druga gradiva, dokumente ili podatke;
32. ako drugom članu Komore koji je bio zaposlen kod njega, nakon prestanka radnog odnosa a za potrebe prezentacije toga drugog člana Komore, neopravdano odbije korištenje dokumentacije čiji je autor ili suautor taj drugi član Komore i koja nije povjerljive prirode;
33. ako kao član Komore utječe na slobodno odlučivanje naručitelja u izboru projektanta odnosno nadzornog inženjera;
34. ako ponovno proda projekt koji je izradio za naručitelja, a da o tome ne obavijesti novog ili prijašnjeg naručitelja;
35. ako za isti rad primi naknadu, u financijskom ili bilo kojem drugom obliku, od više nego jednog naručitelja, osim ako su o tome obaviještene sve zainteresirane stranke i ako su sve stranke s tim suglasne;
36. ako pristane na bilo kakvu povlasticu kod pripreme projekta ili prihvaćanja ponude izvođača ili isporučitelja od koje bi imao neposrednu ili posrednu financijsku korist, osim ako je to naručitelj izričito zahtijevao i uključio u ugovor;
37. ako mjerodavnim tijelima Komore ne omogući ili ne dopusti da utvrde je li i kako poštuje načela Kodeksa strukovne etike i da li bez valjanog opravdanja ne dostavlja zahtijevane podatke;
38. ako svoju iskaznicu ili pečat, kojima iskazuje da je upisan u Imenik, posudi ili dade osobi koja nije član Komore s namjerom da ta osoba u javnosti nastupa kao član Komore, te ako koristi nevažeći pečat;
39. ako svoje usluge pruža u vezi s građevinom koja je u izgradnji, a za čije građenje investitor nema građevinsku dozvolu odnosno drugi odgovarajući akt mjerodavnog tijela;
40. ako daje neistinito ili pristrano strukovno mišljenje, analize ili mišljenja;
41. ako za svoj rad koji obavlja za naručitelja primi proviziju od izvođača, isporučitelja ili bilo koje druge zainteresirane strane;
42. ako krivotvori javni dokument s namjerom da se taj dokument upotrijebi kao pravi dokument;
43. ako poslove obavlja protivno propisima i/ili pravilima struke;
44. ako poslove obavlja protivno propisima i/ili pravilima struke, odnosno ako izradi projekt i/ili provodi stručni nadzor suprotno propisima;
45. nepohađanje obveznog stručnoga usavršavanja;
46. ako za vrijeme mirovanja članstva u Komori javno djeluje, te svojim djelovanjem utječe na rad tijela Komore, na izbore za tijela Komore, kao i na izbore radnih tijela Komore.

**STEGOVNE MJERE**

**Stegovne mjere**

1. **Članak**

Za teže povrede dužnosti i ugleda ovlaštenog inženjera elektrotehnike može se kao stegovna mjera odrediti:

* ukor
* novčana kazna u iznosu od 5.000,00 do 50.000,00 kuna
* zabrana obavljanja poslova u trajanju od jedan mjesec do tri godine
* prestanak članstva u Komori
* brisanje iz evidencije stranih ovlaštenih osoba.

Za lakše povrede dužnosti i ugleda inženjera iz stavka 1. ovog članka može se kao stegovna mjera odrediti:

* opomena i
* novčana kazna u iznosu od 500,00 do 5000,00 kuna.

**Registar evidencija stegovnih mjera**

1. Članak

Registar evidencije stegovnih mjera ustrojava i vodi nadležno tijelo Komore.

Registar evidencija stegovnih mjera vodi se za ovlaštene inženjere elektrotehnike, ovlaštene voditelje građenja i ovlaštene voditelje radova te strane ovlaštene osobe (u daljnjem tekstu: članovi Komore) koje su pravomoćno osuđeni za počinjenje stegovnih djela.

Registar evidencija stegovnih mjera vodi se pomoću informatičke tehnologije uz zaštitu pristupa i gubitaka unesenih podataka prema posebnim propisima informacijske sigurnosti i zaštite osobnih podataka.

Registar evidencija stegovnih mjera sadrži:

1. podatke o istovjetnosti osuđene osobe, i to u pravilu: ime i prezime, osobni identifikacijski broj (u daljnjem tekstu: OIB), državljanstvo, prebivalište i boravište.
2. podatke o presudi i to: klasu, urudžbeni broj i datum donošenja te datum pravomoćnosti presude, vrstu izrečene stegovne mjere, podatak o stegovnom djelu

Upis podataka u registar evidencija stegovnih mjera, tajnik obavlja na temelju podataka iz pravomoćnih sudskih odluka i drugih akata koje mu dostavi stegovni sud.

Podaci iz registra evidencije stegovne mjere brišu se potpuno i trajno iz baze podataka po proteku roka od godine dana od dana pravomoćnosti odluke kojom je stegovna mjera izrečena. Ukoliko član Komore u roku od godine dana računajući od dana pravomoćnosti odluke kojom mu je izrečena stegovna mjera počini novo stegovno djelo, ranije pravomoćno izrečena mjera brisati će se iz registra stegovnih mjera kada se ispune uvjeti za brisanje nove pravomoćno izrečene stegovne mjere.

Počinitelj stegovnog djela koji je pravomoćno osuđen ima pravo nakon proteka godine dana računajući od dana pravomoćnosti odluke kojom je osuđen da je počinio stegovno djelo, smatrati se osobom koja nije počinila stegovno djelo.

1. **Članak**

U slučaju izricanja stegovne mjere zabrane obavljanja poslova po službenoj dužnosti nadležno tijelo Komore će istu po pravomoćnosti upisati u imenik ovlaštenih inženjera elektrotehnike, imenik ovlaštenih voditelja građenja, odnosno imenik ovlaštenih voditelja radova i stranih ovlaštenih osoba.

Za vrijeme trajanja stegovne mjere zabrane obavljanja poslova, počinitelj stegovnog djela ne može obavljati poslove ovlaštenog inženjera elektrotehnike, ovlaštenog voditelja građenja i ovlaštenog voditelja radova.

Počinitelj stegovnog djela kojem je pravomoćno izrečena stegovna mjere zabrane obavljanja poslova dužan je u roku od 8 dana od dana pravomoćnosti odluke kojom je ta mjera izrečena Komori vratiti pečat i iskaznicu.

Po isteku stegovne mjere zabrane obavljanja poslova nadležno tijelo Komore će po službenoj dužnosti istu brisati iz odgovarajućeg imenika Komore te počinitelju vratiti oduzeti pečat i iskaznicu.

1. **Članak**

Po pravomoćnosti odluke kojom je izrečena stegovna mjera prestanka članstva u Komori, nadležno tijelo Komore po službenoj dužnosti brisati će počinitelja iz odgovarajućeg upisnika Komore.

**Opće pravilo o izboru vrste stegovne mjere**

1. **Članak**

Izbor vrste stegovne mjere počinitelju prekršaja određuje stegovni sud u granicama koje su određene ovim Pravilnikom, Statutom Komore te Zakonom.

Određujući vrstu stegovne mjere koju će primijeniti, sud će uzeti u obzir sve okolnosti koje utječu da kazna po vrsti i mjeri bude lakša ili teža za počinitelja stegovnog djela (olakotne i otegotne okolnosti), a osobito ove: stupanj krivnje, pobude iz kojih je stegovno djelo počinjeno, ranije ponašanje počinitelja, njegovo ponašanje nakon počinjenog stegovnog djela.

**PROCESNOPRAVNE ODREDBE**

1. **Članak**

Stegovni postupak pokreće se i vodi protiv ovlaštenog inženjera elektrotehnike, ovlaštenog voditelja građenja, ovlaštenog voditelja radova, stranog ovlaštenog inženjera elektrotehnike, stranog ovlaštenog voditelja građenja, stranog ovlaštenog voditelja radova (u daljnjem tekstu: članovi Komore).

U stegovnom postupku protiv ovlaštenog inženjera, ovlaštenog voditelja građenja i ovlaštenog voditelja radova te strane ovlaštene osobe upisane u imenik stranih ovlaštenih osoba Komore, na pitanja materijalnopravne i procesnopravne naravi koja nisu uređena ovim Zakonom, Statutom Komore i pravilnikom, na odgovarajući način primjenjuju se odredbe kaznenog, materijalnog i procesnog zakonodavstva.

**ZNAČENJE ZAKONSKIH IZRAZA**

1. **Članak**

Ako nije drukčije propisano, pojedini izrazi u ovom Pravilniku imaju sljedeće značenje:

1. **prijavljeni** je osoba protiv koje je podnesena stegovna prijava;
2. **prijavitelj** je osoba koja je podnijela stegovnu prijavu
3. **okrivljenik** je osoba protiv koje je podnesena optužnica i osoba protiv koje je presudom izdan stegovni nalog, izraz okrivljenik upotrebljava se u ovom Pravilniku i kao opći naziv za osobu pod točkom 1., 4., i 5. ovog stavka;
4. **optuženik** je osoba protiv koje je podignuta optužnica te protiv koje je povodom optužnice određena rasprava;
5. **osuđenik** je osoba za koju je pravomoćnom presudom utvrđeno da je kriva za određeno stegovno djelo;
6. **stranke** su tužitelj i okrivljenik;
7. **tužitelj** je stegovni tužitelj;
8. **branitelj** je odvjetnik, kojega može zamijeniti odvjetnički vježbenik s položenim pravosudnim ispitom;
9. **član Komore** je ovlašteni inženjer elektrotehnike, ovlašteni voditelj građenja, ovlašteni voditelj radova, strani ovlašteni inženjer elektrotehnike, strani ovlašteni voditelj građenja, strani ovlašteno voditelja radova;
10. **strana ovlaštena osoba** je osoba upisana u Imenik stranih ovlaštenih osoba Komore i odgovarajuće Evidencije;
11. **inženjer elektrotehnike** je ovlašteni inženjer elektrotehnike, ovlašteni voditelj građenja, ovlašteni voditelj radova, te strana osoba upisana u Imenik stranih ovlaštenih osoba Komore.

.

**STEGOVNA TIJELA KOMORE**

1. **Članak**

Stegovna tijela Komore su:

* stegovni tužitelj, zamjenici stegovnog tužitelja
* stegovni sud
* viši stegovni sud

Svako stegovno tijelo može donijeti Poslovnik o svom radu, kojim se određuje rad i način donošenja odluka tog stegovnog tijela.

Svako stegovno tijelo ima svoj pečat okruglog oblika, promjera 38 mm, na kojem je uz obod naznačen naziv tog stegovnog tijela Hrvatske komore inženjera elektrotehnike, a u sredini pečata otisnut je znak Komore. Pečati se otiskuju u plavoj tinti.

1. **Članak**

U stegovnim predmetima protiv članova Komore u prvom stupnju odlučuje Stegovni sud, a u drugom stupnju Viši stegovni sud.

Sudovi iz stavka 1. ovoga članka sude u granicama svoje nadležnosti svim članovima Komore za stegovna djela propisana ovim Pravilnikom.

Sudovi iz stavka 1. ovoga članka u svom radu su nezavisni i samostalni u odlučivanju.

1. **Članak**

Stegovna tijela u svojem radu su neovisna i samostalna i za svoj rad odgovaraju Skupštini Komore.

Suce Stegovnog suda, Višega stegovnog suda iz reda članova Komore te stegovnog tužitelja i zamjenike imenuje i razrješava Skupština Komore na prijedlog Upravnog odbora Komore.

Za stegovnog tužitelja, zamjenika stegovnog tužitelja, suca Stegovnog suda i Višeg stegovnog suda iz reda članova Komore, ne može biti imenovana osoba koja je pravomoćno osuđena za lakšu ili težu povredu dužnosti ili ugleda, i ima izrečenu pravomoćnu stegovnu mjeru koja nije izbrisana iz stegovne evidencije.

Osobe imenovane u stegovna tijela ne mogu obavljati druge funkcije u tijelima Komore, i imenuju se na vrijeme od četiri godine.

**Pravni konzultant**

1. **Članak**

Stegovna tijela Komore mogu za procesna pitanja stegovnog postupka angažirati diplomiranog pravnika s položenim pravosudnim ispitom, ovlaštenog za pružanje pravne pomoći u svojstvu konzultanta stegovnih tijela bez posebnih ovlasti u stegovnom postupku.

Imenovani konzultant ne može sudjelovati u donošenju odluka nijednog stegovnog tijela Komore.

Pravni konzultant stegovnih tijela može diktirati zapisnik, čitati odluke suda, odnosno vijeća, postavljati i formulirati pitanja na raspravi, utvrđivati uvjete za održavanje rasprave, upućivati suca, odnosno predsjednika vijeća na vođenje rasprave, a sve po nalogu i uz suglasnost suca, odnosno predsjednika vijeća koji vodi raspravu.

**Stegovni sud**

1. **Članak**

Stegovni sud je neovisno tijelo Komore, koje u prvom stupnju odlučuje o težim i lakšim povredama dužnosti i ugleda članova Komore.

Stegovni sud odlučuje u prvostupanjskom vijeću od tri suca. Predsjednik prvostupanjskog vijeća mora biti iz reda sudaca redovnih sudova, imenovanih na Listi sudaca Stegovnog suda, a ostali članovi prvostupanjskog vijeća su članovi Komore.

1. **Članak**

Stegovni sud sudi u prvom stupnju za stegovna djela teže i lakše povrede dužnosti i ugleda članova Komore te obavlja i druge poslove povjerene Zakonom, Statutom i ovim Pravilnikom.

**Viši stegovni sud**

1. **Članak**

Viši stegovni sud nezavisno je tijelo Komore koje odlučuje o žalbama protiv odluka Stegovnog suda u prvom stupnju, a obavlja i druge poslove određene Zakonom, Statutom i ovim Pravilnikom.

Viši stegovni sud sudi u vijeću od pet sudaca. Predsjednik vijeća mora biti iz reda sudaca redovnih sudova imenovan na Listi sudaca Višeg stegovnog suda, a ostali članovi vijeća su članovi Komore.

Član drugostupanjskog vijeća koji je spriječen i ne može sudjelovati na sjednici, mora o tome obavijestiti tajnika stegovnih tijela, najkasnije tri dana prije održavanja sjednice.

**Stegovni tužitelj**

1. **Članak**

Stegovni tužitelj je samostalno i nezavisno tijelo Komore koji pokreće stegovni postupak, provodi izvide, podiže optužnicu, te zastupa optužnicu pred prvostupanjskim sudom.

Stegovni tužitelj ima dva zamjenika.

1. **Članak**

Stegovni tužitelj odnosno zamjenik stegovnog tužitelja ima ovlast i dužnost:

* ispitati osnovanost prijedloga za pokretanje stegovnog postupka
* poduzeti izvida i provođenje dokaznih radnji
* odlučiti o odbacivanju zahtjeva za pokretanje stegovnog postupka
* podizati i zastupa optužnice
* predlagati i izvođenja dokaza na raspravi
* obavljati i druge poslove povjerene Zakonom, Statutom i ovim Pravilnikom

**IZUZEĆE**

1. **Članak**

Sudac je isključen od obavljanja sudske dužnosti:

1. ako je oštećen stegovnim djelom;
2. ako mu je okrivljenik, njegov branitelj, tužitelj, njihov zakonski zastupnik ili opunomoćenik, bračni drug ili srodnik u ravnoj lozi do bilo kojeg stupnja, u pobočnoj lozi do četvrtog stupnja, a po tazbini do drugog stupnja;
3. ako je s okrivljenikom, njegovim braniteljem, tužiteljem, u odnosu skrbnika, štićenika, posvojitelja, posvojenika, hranitelja, hranjenika, smještene osobe ili udomitelja;
4. ako je u tom stegovnom predmetu sudjelovao kao tužitelj, ili je ispitan ili treba biti ispitan kao svjedok ili vještak, a drukčije nije propisano ovim Pravilnikom;
5. ako je u istom predmetu sudjelovao u donošenju odluke koja se pobija žalbom

Sudac može biti otklonjen od obavljanja sudske dužnosti ako se izvan slučajeva navedenih u stavku 1. ovog članka navedu i dokažu okolnosti koje izazivaju sumnju u njegovu nepristranost.

Čim sazna da postoji koji od razloga za isključenje iz stavka 1. ovog članka, sudac je dužan prekinuti svaki rad na tom predmetu i o tome izvijestiti predsjednika suda, koji će mu odrediti zamjenu. Ako je riječ o isključenju predsjednika suda, on će odrediti sebi zamjenika između sudaca tog suda, a ako to nije moguće, zatražit će od predsjednika višeg stegovnog suda da odredi zamjenu.

Ako smatra da postoje druge okolnosti koje opravdavaju njegov otklon (stavak 2. ovog članka) sudac će izvijestit o tome predsjednika suda.

1. **Članak**

Izuzeće mogu tražiti i stranke, tužitelj i okrivljenik. Stranke podnose zahtjev za izuzeće odmah nakon saznanja za razlog izuzeća. Stranka može tražiti izuzeće samo poimenično određenog suca koji u predmetu postupa, odnosno suca višeg suda.

Stranka je dužna u zahtjevu navesti dokaze i okolnosti zbog kojih smatra da postoji kakva zakonska osnova za izuzeće. U zahtjevu se ne mogu navoditi razlozi koji su isticani u prijašnjem zahtjevu za izuzeće koji je odbijen.

1. **Članak**

O zahtjevu za izuzeće odlučuje predsjednik suda. Ako se traži izuzeće i predsjednika suda, odluku o zahtjevu za izuzeće predsjednika vijeća ili suca donosi zamjenik predsjednika suda ili sudac kojeg je predsjednik suda sebi odredio kao zamjenika između sudaca tog suda.

Ako se traži izuzeće predsjednika suda, odluku o izuzeću donosi predsjednik neposredno višeg suda, a ako se traži izuzeće predsjednika višeg stegovnog suda, odluku o izuzeću donosi predsjednik Komore.

Protiv rješenja kojim je odlučeno o zahtjevu za izuzeće nije dopuštena posebna žalba niti se može pokrenuti upravni spor.

1. **Članak**

Kad sudac sazna da je stavljen zahtjev za njegovo izuzeće, dužan je odmah obustaviti svaki rad na predmetu, a ako je riječ o razlogu iz članka 25. stavka 2. ovog Pravilnika, može do donošenja rješenja o zahtjevu poduzimati samo one radnje za koje postoji opasnost od odgode.

1. **Članak**

Odredbe o izuzeću suca primjenjivat će se i na stegovnog tužitelja i drugih osobu koje na temelju ovog Pravilnika sudjeluju u stegovnom postupku.

#### **IMUNITET**

1. **Članak**

Stegovni tužitelj odnosno zamjenik stegovnog tužitelja, suci stegovnog suda i suci višeg stegovnog suda nisu odgovorni za mišljenje koje su dali kao članovi stegovnih tijela u stegovnom postupku, u prvostupanjskom i drugostupanjskom stegovnom postupku.

**STEGOVNI POSTUPAK**

**Stegovna prijava**

1. **Članak**

Stegovna prijava podnosi se pisanim putem stegovnom tužitelju. Stegovna prijava mora sadržavati:

1. ime i prezime osobe protiv koje se podnosi stegovna prijava
2. povredu dužnosti i ugleda ovlaštenog inženjera elektrotehnika koje se prijavljenom stavlja na teret
3. činjenice iz kojih proizlazi da bi osumnjičeni počinio povredu dužnosti i ugleda ovlaštene osobe
4. dokaze kojima se potvrđuju navodi iz prijave
5. ime i prezime te vlastoručni potpis podnositelja prijave

Prijavitelj mora potpisati stegovnu prijavu vlastoručnim potpisom koji sadrži ime i prezime, a ukoliko se prijava šaljem putem e-maila, tada ista mora biti potpisana naprednim elektroničkim potpisom. Stegovne prijave koje nisu potpisane na navedeni način smatrat će se anonimnim stegovnim prijavama.

Anonimne stegovne prijave, stegovni tužitelj će odbaciti pisanom obavijesti koja se stavlja na oglasnu ploču Komore.

**Ispitivanje stegovne prijave**

1. **Članak**

Stegovnu prijavu ispituje stegovni tužitelj, odnosno zamjenik stegovnog tužitelja.

Stegovni tužitelj, odnosno zamjenik stegovnog tužitelja može od prijavljenog i prijavitelja zatražiti dodatno obrazloženje prijave ili očitovanja, te pozvati ih da dostave dokaze i obavijesti u roku koji ne može biti kraći od 15 dana. Ukoliko podnositelj prijave ne udovolji pozivu stegovnog tužitelja u ostavljenom roku njegova stegovna prijava će biti odbačena posebnom obaviješću. Ukoliko prijavljeni ne udovolji pozivu stegovnog tužitelja u ostavljenom roku, stegovni tužitelj će u daljnjem tijeku postupka na odgovarajući način cijeniti navedenu činjenicu.

Stegovni tužitelj odnosno, zamjenik stegovnog tužitelja može zatražiti obavijesti i od drugih osoba te državnih tijela za koje smatra da mogu pridonijeti ocjeni vjerodostojnosti navoda u prijavi.

Stegovni tužitelj, odnosno zamjenik stegovnog tužitelja dužni su prilikom prikupljanja dodatnih obavijesti dužni postupati obzirno pazeći da se ne našteti časti i ugledu osobe na koju se te dodatne obavijesti odnose.

**Odbačaj stegovne prijave**

1. **Članak**

Stegovni tužitelj, odnosno zamjenik stegovnog tužitelja odbaciti će stegovnu prijavu obrazloženom obaviješću:

* ako iz same prijave proistječe da prijavljeno djelo ne predstavlja povredu dužnosti i ugleda ovlaštene osobe,
* ukoliko je nastupila zastara stegovnog progona,
* ukoliko postoje okolnosti koje isključuju krivnju ili stegovni progon,
* ukoliko ne postoji osnovana sumnja da je prijavljeni počinio stegovno djelo.

Obavijest o odbačaju stegovne prijave dostavlja se podnositelju stegovne prijave.

Protiv obavijesti o odbačaju stegovne prijave nije dopušten pravni lijek, niti je moguće preuzeti stegovni progon pred tijelima Komore.

## Pokretanje stegovnog postupka

1. **Članak**

Stegovni postupak pokreće stegovni tužitelj, odnosno njegov zamjenik podnošenjem optužnice stegovnom sudu.

Optužnicu podnosi stegovni tužitelj, odnosno njegov zamjenik nakon prethodnog ispitivanja stegovne prijave, ukoliko utvrdi postojanje osnovane sumnje da bi prijavljeni počinio stegovne djelo.

Optužnica sadrži:

1. ime i prezime optuženog s osobnim podacima i rednim brojem upisa u odgovarajući imenik Komore;
2. opis djela iz kojeg proistječe obilježje teže ili lakše povrede dužnosti i ugleda, vrijeme i mjesto počinjenja djela;
3. naziv povrede stegovne dužnosti uz navođenje odredaba koje se na prijedlog stegovnog tužitelja odnosno zamjenika stegovnog tužitelja imaju primijeniti;
4. naznaku suda pred kojim će se održati stegovna rasprava;
5. prijedlog o dokazima koje treba izvesti na raspravi pred stegovnim sudom, uz naznaku imena;
6. prijedlog da se optuženi proglasi krivim i osudi po zakonu.

Optužnica se dostavlja stegovnom sudu u dovoljnom broju primjeraka za stranke i sud.

Stegovni tužitelj, odnosno zamjenik stegovnog tužitelja zastupa optužnicu u svim fazama postupka do donošenja pravomoćne presude.

**Prethodno ispitivanje optužnice**

1. **Članak**

Stegovni sud može vanraspravno i prije zakazivanja glavne rasprave rješenjem obustaviti stegovni postupak i dostaviti rješenje strankama:

1. ako je tužitelj odustao od optužbe;
2. ako je nesporno utvrđeno postojanje smetnji za nastavak postupka odnosno ukoliko je nastupila zastara stegovnog progona ili ukoliko postoje druge okolnosti koje isključuju krivnju ili stegovni progon.

Stegovni sud može vanraspravno i prije zakazivanja glavne rasprave:

1. vratiti optužnicu stegovnom tužitelju odnosno zamjeniku stegovnog tužitelja sa zahtjevom da dopuni optužnicu;
2. prekinuti postupak do pravomoćnog završetka kaznenog postupka ako je protiv optuženika pokrenut kazneni postupak za isto djelo.

**Zakazivanje rasprave**

1. **Članak**

Ukoliko ne obustavi stegovni postupak, odnosno ne vrati optužnicu na dopunu ili ne prekine stegovni postupka, stegovni sud će odmah po primitku optužnice i spisa predmeta zakazati raspravu te dostaviti poziv okrivljeniku za raspravu zajedno sa optužnicom.

Pozivom na raspravu predsjednik vijeća određuje dan, sat i mjesto održavanja rasprave.

Poziv poslan optuženiku mora sadržavati upozorenje da će se rasprava održati i u njegovoj odsutnosti ako je neopravdano odsutan. Uz poziv se prilaže optužnica zajedno sa svim prilozima. Poziv za raspravu zajedno s optužnicom mora biti dostavljen okrivljeniku najmanje 8 dana prije održavanja rasprave.

1. **Članak**

Rasprava se provodi u sjedištu stegovnog suda.

Na raspravu poziva se tužitelj i okrivljenik te njegov branitelj ukoliko ga ima. Svjedoke i vještake koje su stranke predložile poziva sud.

**Rasprava**

1. **Članak**

Rasprava je tajna. Na raspravi mogu prisustvovati samo pozvane osobe.

Raspravom rukovodi vijeće stegovnog suda. Vijeće stegovnog suda odlučuje o svim prijedlozima stranaka, te vijeće skrbi za svestrano raspravljanje o predmetu i otklanjanje svega što odugovlači postupak, a ne služi razjašnjenju spornih pitanja i utvrđenju činjenica važnih za pravilnost odluka

Rješenja vijeća uvijek se objavljuju i unose u zapisnik.

Tijek rasprave

1. Članak

Predsjednik vijeća otvara zasjedanje, objavljuje sastav vijeća i predmet rasprave te utvrđuje jesu li došle sve pozvane osobe, pa ako nisu, provjerava jesu li im pozivi dostavljeni i jesu li svoj izostanak opravdale.

Ako se utvrdi da na raspravu nije došao optuženik koji je uredno pozvan, a koji svom izostanak nije opravdao ili kojemu se izostanak ne može opravdati, rasprava će se održati i u njegovoj odsutnosti.

Ako raspravi ne pristupi uredno pozvani stegovni tužitelj ili njegov zamjenik, rasprava se održati u njegovoj odsutnosti.

1. Članak

Kad je predsjednik vijeća utvrdio da su na raspravu došle sve pozvane osobe, ili kad je vijeće odlučilo da se rasprava održi u odsutnosti neke od pozvanih osoba, predsjednik vijeća će od optuženika uzeti osobne podatke.

Nakon što se utvrdi optuženikova istovjetnost, predsjednik vijeća uputit će svjedoke i vještake na mjesto koje je za njih određeno, gdje će pričekati dok ne budu pozvani radi ispitivanja.

1. Članak

Rasprava započinje čitanjem optužnice.

Nakon toga, predsjednik vijeća upitat će optuženika je li razumio optužbu. Ako se predsjednik vijeća uvjeri da optuženik nije razumio optužbu, ponovno će mu izložiti njezin sadržaj na način na koji je optuženik može najlakše razumjeti.

1. Članak

Predsjednik vijeća će pozvati optuženika da se očituje o pojedinoj točki optužbe.

Optuženika koji se očitovao da se u odnosu na sve točke optužbe smatra krivim, predsjednik vijeća uputit će da može odmah iskazivati o svim okolnostima koje ga terete i iznijeti sve činjenice koje mu idu u korist te se prelazi na ispitivanje optuženika.

Optuženik će u slobodnom izlaganju iznijeti svoj iskaz, nakon čega mu se mogu postavljati pitanja. Pitanja prvi postavlja branitelj, ukoliko ga okrivljenik ima, a zatim tužitelj. Nakon njih predsjednik vijeća i članovi vijeća mogu postavljati pitanja optuženiku radi otklanjanja praznina, proturječnosti i nejasnoća u iskazu.

1. Članak

Dokazivanje obuhvaća sve činjenice za koje sud i stranke smatraju da su važne za pravilno presuđenje. Stranke imaju pravo predlagati svjedoke i vještake te izvoditi dokaze. O dokaznim prijedlozima stranaka odlučuje vijeće.

Vijeće će odbiti izvođenje dokaza:

1. ako je nezakonit ili se odnosi na činjenicu koja se po zakonu ne može dokazivati (nedopušteni prijedlog);
2. ako činjenica koju bi izvođenjem dokaza trebalo utvrditi nije važna za odlučivanje, odnosno ako ne postoji povezanost između činjenice koju stranka želi utvrditi i odlučnih činjenica ili se ta povezanost zbog pravnih razloga ne može ustanoviti (nevažni prijedlog);
3. ako postoje razlozi za sumnju da se s dokazom neka važna činjenica uopće ne bi mogla utvrditi ili bi se to moglo učiniti sa velikim poteškoćama, (neprikladni prijedlog);
4. ako je predloženo izvođenje dokaza očigledno usmjereno na znatno odugovlačenje postupka (prijedlog koji odugovlači postupak).
5. Članak

Ako tužitelj u tijeku rasprave utvrdi da izvedeni dokazi pokazuju da se izmijenilo činjenično stanje izloženo u potvrđenoj optužnici, on može do završetka dokaznog postupka usmeno izmijeniti optužnicu.

Radi izmjene optužnice ili pripreme obrane stranke mogu zatražiti prekid rasprave.

Ako vijeće dopusti prekid rasprave radi izmjene optužnice, odredit će rok u kojem tužitelj treba podnijeti izmijenjenu optužnicu. Primjerak izmijenjene optužnice dostavit će se optuženiku. Ako tužitelj u ostavljenom roku ne podnese izmijenjenu optužnicu, vijeće će nastaviti raspravu na temelju prijašnje optužnice.

1. Članak

Nakon završenoga dokaznog postupka predsjednik vijeća daje riječ strankama. Prvo govori tužitelj, zatim branitelj, pa optuženik.

PRESUDA

Izricanje presude

1. Članak

Ako sud, nakon vijećanja i glasovanja utvrdi da postoje zakonski uvjeti, javno izriče presudu.

Presuda se može odnositi samo na osobu koja je optužena i samo na djelo koje je predmet optužbe sadržane u podnesenoj, odnosno na raspravi izmijenjenoj ili proširenoj optužnici.

Sud nije vezan za prijedloge tužitelja o pravnoj ocjeni djela, ali optuženika ne može proglasiti krivim za stegovno djelo teže od onog koje mu je optužbom stavljeno na teret.

Vrste presuda

1. Članak

Presudom se optužba odbija ili se optuženik oslobađa optužbe ili se proglašava krivim.

Presudu kojom se optužba odbija sud će izreći ako:

1. ako je tužitelj tijekom rasprave odustao od optužbe,
2. ako je optuženik za isto djelo već pravomoćno osuđen, oslobođen optužbe ili je postupak protiv njega rješenjem pravomoćno obustavljen.

Presudu kojom se optuženik oslobađa optužbe sud će izreći ako:

1. djelo za koje se optužuje nije stegovno djelo,
2. postoje okolnosti koje isključuju krivnju,
3. nije dokazano da je optuženik počinio djelo za koje se optužuje.

Presudu kojom se optuženik proglašava krivim sud će izreći ako nedvojbeno utvrdi da je optuženik počinio kazneno djelo za koje je optužen. Ako je optuženik osuđen na novčanu kaznu, u presudi će se naznačiti rok u kojem se novčana kazna ima platiti. Ako je optuženik osuđen na stegovnu mjeru zabrane obavljanja poslova, prestanka članstva u Komori, brisanja iz evidencije stranih ovlaštenih osoba, stegovni sud će o pravomoćnosti presude obavijestiti nadležno tijelo Komore radi provedbe presude u odgovarajući upisnik Komore.

Izrada presude

1. Članak

Objavljena presuda mora se napisati i otpremiti u roku mjesec dana nakon objave.

Presudu potpisuju predsjednik vijeća i zapisničar.

Pisana presuda s uputom o pravu na žalbu dostavit će se tužitelju, optuženiku i njegovu branitelju, u roku od mjesec dana od dana objave a po pravomoćnosti ministru nadležnom za prostorno uređenje i graditeljstvo.

1. Članak

Pisana presuda mora sadržavati uvod, izreku, obrazloženje i uputu pravnom lijeku.

Uvod presude sadrži: naznaku da se presuda izriče u ime Hrvatske komore inženjera elektrotehnike, naziv suda, ime i prezime predsjednika prvostupanjskog vijeća i članova vijeća i zapisničara, ime i prezime optuženika, njihovog punomoćnika, stegovno djelo za koje je optužen, naznaku tužitelja, dan rasprave, je li optuženik bio prisutan na raspravi, ime i prezime tužitelja, opunomoćenika, te dan donošenja i dan objave izrečene presude.

Izreka presude sadrži: osobne podatke o optuženiku, i odluku kojom se optuženik proglašava krivim za djelo za koje je optužen ili kojom se oslobađa optužbe za to djelo ili kojom se optužba odbija, i odlučuje se o troškovima postupka.

Obrazloženje presude sadrži: razloge za svaku točku presude.

1. Članak

Pogreške u imenima i brojevima te druge očite pogreške ili propusti u pisanju i računanju, nedostatke u obliku i nesuglasnosti napisane presude s izvornikom ispravit će posebnim rješenjem predsjednik prvostupanjskog vijeća po službenoj dužnosti ili na zahtjev stranke.

PRAVNI LIJEKOVI

Žalba

1. Članak

Protiv presude u prvom stupnju stranke mogu podnijeti žalbu u roku od 15 dana od dana dostave prijepisa presude. Žalba se podnosi stegovnom sudu, a o istoj odlučuje Viši stegovni sud.

Stranke u postupku mogu se odreći prava na žalbu na zapisnik odmah nakon objave presude. Ako su se obje stranke nakon objave presude odrekli prava na žalbu i ako nitko od njih nije zahtijevao dostavu presude, pisano izrađena presuda ne mora sadržavati obrazloženje.

Sadržaj žalbe

1. Članak

Žalba treba sadržavati:

1. oznaku presude protiv koje se podnosi;
2. osnove za pobijanje presude;
3. obrazloženje žalbe;
4. prijedlog da se pobijana presuda potpuno ili djelomično ukine ili preinači;
5. potpis osobe koja podnosi žalbu.

U žalbi se ne mogu iznositi nove činjenice i novi dokazi, osim ako je žalitelj za njih saznao nakon zaključenja rasprave. Pozivajući se na nove činjenice, žalitelj je dužan navesti dokaze kojima bi se te činjenice imale dokazati, a pozivajući se na nove dokaze, dužan je navesti činjenice koje tim dokazima žele dokazati.

Žalbene osnove

1. Članak

Presuda prvostupanjskog vijeća može se pobijati:

1. zbog bitne povrede odredaba stegovnog postupka;
2. zbog povrede zakona, Statuta Komore i Kodeksa strukovne etike;
3. zbog pogrešno ili nepotpuno utvrđenog činjeničnog stanja;
4. zbog odluke o stegovnoj mjeri i troškovima stegovnog postupka.

Bitna povreda odredbi stegovnog postupka predstavlja ona povreda koja utječe na zakonitost odluke stegovnog tijela, i koja da nije bila počinjena bi dovela do bitno i sadržano drugačije odluke.

Postupak o žalbi

1. Članak

Žalba se podnosi stegovnom sudu koji je izrekao prvostupanjsku presudu u dovoljnom broju primjeraka za sud te za protivnu stranku i branitelja radi davanja odgovora.

Nepravodobnu i nedopuštenu žalbu odbacit će rješenjem vijeće stegovnog suda koje je donijelo odluku.

Primjerak žalbe dopuštene i pravodobne žalbe dostavit će stegovni sud protivnoj stranci, koja može podnijeti odgovor na žalbu u roku od 8 dana. Žalbu će sa spisom prvostupanjski sud dostaviti drugostupanjskom sudu.

1. Članak

Viši stegovni sud donosi odluku u sjednici vijeća te ispituje presudu u onom dijelu u kojem se pobija žalbom i iz osnova iz kojih se pobija.

Viši stegovni sud može odbaciti žalbu kao nepravovremenu ili nedopuštenu, ili odbiti žalbu kao neosnovanu i potvrditi prvostupanjsku presudu, ili ukinuti tu presudu i uputiti predmet prvostupanjskom sudu na ponovno suđenje i odluku, ili preinačiti prvostupanjsku presudu.

Žalba se odbacuje rješenjem kao nepravovremena ako se utvrdi da je podnesena nakon roka za podnošenje žalbe.

Žalba se odbacuje rješenjem kao nedopuštena ako se utvrdi da je žalbu podnijela osoba koja nije ovlaštena na podnošenje žalbe ili osoba koja se odrekla žalbe ili odustala od žalbe ili ako žalba po zakonu nije dopuštena.

Viši stegovni sud presudom će odbiti žalbu kao neosnovanu i potvrditi prvostupanjsku presudu kad utvrdi da ne postoje razlozi zbog kojih se presuda pobija niti povrede stegovnog postupka.

Viši stegovni sud će, prihvaćajući žalbu rješenjem ukinuti prvostupanjsku presudu i uputiti predmet prvostupanjskom sudu na ponovno suđenje i odluku ako utvrdi da postoji bitna povreda odredbi stegovnog postupka, ili ako smatra da zbog pogrešno ili nepotpuno utvrđenog činjeničnog stanja treba naložiti novu raspravu pred stegovnim sudom.

Viši stegovni sud će, prihvaćajući žalbu ili po službenoj dužnosti, presudom preinačiti prvostupanjsku presudu ako utvrdi da su odlučne činjenice u prvostupanjskoj presudi pravilno utvrđene i da se s obzirom na utvrđeno činjenično stanje po pravilnoj primjeni zakona ima donijeti drukčija presuda.

1. Članak

Protiv odluka Višeg stegovnog suda o žalbi, nezadovoljna strana ima pravo podnijeti tužbu nadležnom upravnom sudu.

STEGOVNI POSTUPAK POVODOM STEGOVNOG NALOGA

Stegovno djelo neizvršavanja materijalnih obveza prema Komori

1. Članak

Za težu povredu dužnosti i ugleda člana Komore iz članka 8. stavka 2. točke 15. (neispunjavanja materijalne obveze koje proistječu iz članstva u Komori) ovog Pravilnika, a koji prelazi ukupni godišnji iznos članarine, provodi se postupak sukladno odredbama ovog poglavlja.

Uvjetna osuda

1. Članak

Uvjetnom osudom određuje se da se stegovna mjera iz prethodnog članka na koju je počinitelj osuđen neće izvršiti ako počinitelj u vremenu provjeravanja ne počini novo stegovno djelo i ispuni određene mu obveze.

Predsjednik stegovnog suda može počinitelju koji je osuđen na stegovnu mjeru prestanka članstva u Komori zbog počinjenja teže povrede dužnosti i ugleda člana Komore iz članka 8. stavka 2. točke 15. (neispunjavanja materijalne obveze koje proistječu iz članstva u Komori) ovog Pravilnika izreći stegovnu mjeru koja se neće izvršiti ukoliko počinitelj u roku koji ne može biti dulji od 60 dana podmiri sve materijalne obveze prema Komori radi kojih je i pokrenut stegovni postupak kao i trošak stegovnog postupka.

Zahtjev za izdavanje stegovnog naloga

1. Članak

Zbog teže povrede dužnosti i ugleda člana Komore iz članka 8. stavka 2. točke 15. (neispunjavanja materijalnih obveza koje proistječu iz članstva u Komori) ovog Pravilnika u iznosu koji prelazi ukupni godišnji iznos članarine u Komori, za koju je stegovni tužitelj saznao na temelju vjerodostojnog dokaza, stegovni tužitelj može u optužnici zatražiti od predsjednika stegovnog suda izdavanje stegovnog naloga.

Pod vjerodostojnim dokazom iz prethodnog stavka ovog članka podrazumijeva se izvod iz kartice člana koju izdaje tajništvo Komore.

Tajništvo Komore dužno je stegovnom tužitelju na njegov zahtjev dostaviti izvod iz kartice člana.

1. Članak

Optužnica kojom stegovni tužitelj traži izdavanje stegovnog naloga sadrži:

* osobne podatke okrivljenika;
* opis djela iz kojeg proistječu obilježja teže povrede dužnosti i ugleda člana Komore iz članka 8. stavka 2. točke 15. (neispunjavanja materijalnih obveza koje proistječu iz članstva u Komori) ovog Pravilnika;
* naziv stegovnog djela teže povrede dužnosti i ugleda člana Komore iz članka 8. stavka 2. točke 15. (neispunjavanja materijalnih obveza koje proistječu iz članstva u Komori) ovog Pravilnika;
* vjerodostojni dokaz na kojem se temelji optužnica;
* kazna koja se izriče;
* obrazloženje u kojem će se opisati stanje stvari.

U optužnici kojom traži izdavanje stegovnog naloga, stegovni tužitelj može tražiti izricanje uvjetne osude kojom se određuje da se predložena kazna neće izvršiti ako okrivljenik u ostavljenom roku, koji ne može biti duži od 60 dana, ispuni sve nepodmirene materijalne obveze prema Komore zbog kojih je podignuta optužnica uključujući i trošak stegovnog postupka.

Odlučivanje o zahtjevu za izdavanje stegovnog naloga

1. Članak

O optužnici kojom se traži izdavanje stegovnog naloga odlučuje izvanraspravno predsjednik stegovnog suda.

Ukoliko optužnica kojom se traži izdavanje stegovnog naloga sadrži sve podatke iz članka 65. ovog Pravilnika, predsjednik stegovnog suda će presudom izdati stegovni nalog.

Presuda kojom se izdaje stegovni nalog donosi se stavljanjem odgovarajuće potvrde o izdanom stegovnom nalogu na primjerku optužnice. Stegovni nalog mora sadržavati pouku o pravnom lijeku kao i pouku da će po proteku roka za prigovor, ako prigovor ne bude podnesen, stegovni nalog postati pravomoćan te da će se izrečena kazna protiv okrivljenika izvršiti.

1. Članak

Predsjednik stegovnog suda rješenjem će odbacit zahtjev za izdavanjem stegovnog naloga ako se radi o stegovnom djelu za koje se takav zahtjev ne može postaviti te ukoliko ne sadrži sve podatke iz članka 65. ovog Pravilnika. Protiv rješenja kojim se odbacuje zahtjev za izdavanje stegovnog naloga, stegovni tužitelj ima pravo uložiti žalbu. Žalba se podnosi u roku od 15 dana od dana zaprimanja rješenja i o istoj odlučuje Predsjednik višeg stegovnog suda.

Nakon pravomoćnosti rješenja o odbacivanju zahtjeva za izdavanjem stegovnog naloga, nastaviti će se postupak pred stegovnim sudom povodom optužnice.

Pravni lijek protiv stegovnog naloga

1. Članak

Stegovni nalog dostavlja se okrivljeniku.

Okrivljenik ili njegov branitelj mogu u roku od osam dana po primitku stegovnog naloga podnijeti prigovor protiv stegovnog naloga u pisanom obliku. Prigovor mora biti obrazložen te mora sadržavati razloge pobijanja i dokaze.

Neobrazloženi prigovor koji ne sadrži razloga pobijanja i dokaze smatrat će se nepotpunim.

1. Članak

O prigovoru odlučuje predsjednik stegovnog suda bez održavanja rasprave. Nepravodobne i nepotpune prigovore predsjednik stegovnog suda odbaciti će rješenjem ne pozivajući okrivljenika da ga dopuni ili ispravi.

Protiv rješenja kojim se odbacuje prigovor kao nepotpun ili nepravovremen okrivljenik ima pravo žalbe. Žalba se podnosi u roku od 15 dana od dana zaprimanja rješenja i o istoj odlučuje Predsjednik višeg stegovnog suda.

Ukoliko okrivljeni ne uloži prigovor stegovni nalog postaje pravomoćan i ovršan. Pravomoćni i ovršni stegovni nalozi dostavit će se na provedbu nadležnom tijelu Komore koje provodi upis i brisanje iz odgovarajućeg upisnika i imenika Komore, a radi brisanja okrivljenika iz odgovarajućeg imenika odnosno upisnika Komore.

1. Članak

Ako predsjednik stegovnog suda ne odbaci prigovor kao nepravovremen ili nepotpun, tada će rješenjem staviti van snage presudu kojom se izdaje stegovni nalog, te se povodom optužnice nastavlja stegovni postupak pred stegovnim sudom.

Protiv rješenja kojim se stavlja izvan snage presuda kojom se izdaje stegovni nalog te se nastavlja stegovni postupak pred stegovnim sudom nezadovoljna strana ima pravo žalbe. Žalba se podnosi u roku od 15 dana od dana zaprimanja rješenja i o istoj odlučuje Predsjednik višeg stegovnog suda.

1. Članak

Ukoliko okrivljenik uz prigovor dostavi dokaz kojim dokazuje da je u cijelosti podmirio materijalnu obvezu prema Komori zbog koje je izdan stegovni nalog kao i trošak stegovnog postupka, tada predsjednik stegovnog suda rješenjem stavlja van snage presudu kojom se izdaje stegovni nalog i obustavlja stegovni postupak. Protiv navedenog rješenja nezadovoljna strana ima pravo žalbe. Žalba se podnosi u roku od 15 dana od dana zaprimanja rješenja i o istoj odlučuje Predsjednik višeg stegovnog suda.

Ukoliko okrivljenik nakon pravomoćnosti presude kojom se izdaje stegovni nalog, u roku iz uvjetne osude podmiri materijalne obveze prema Komori radi kojih je izdan stegovni nalog kao i trošak stegovnog postupka, tada predsjednik stegovnog suda rješenjem stavlja van snage presudu kojom se izdaje stegovni nalog i obustavlja stegovni postupak. Protiv navedenog rješenja nezadovoljna strana ima pravo žalbe. Žalba se podnosi u roku od 15 dana od dana zaprimanja rješenja i o istoj odlučuje Predsjednik višeg stegovnog suda.

Troškovi stegovnog postupka povodom izdavanja stegovnog naloga

1. Članak

Troškove postupka povodom izdavanja stegovnog naloga čine izdaci koji su potrebni za provođenje stegovnog postupka sukladno odredbama ovog Pravilnika i Statuta Komore, a isti obuhvaćaju troškove stegovnog tužitelja koji podnosi zahtjev za izdavanje stegovnog naloga i predsjednika stegovnog suda koji odlučuje o podnesenom zahtjevu.

Troškove postupka povodom izdavanja stegovnog naloga snosi okrivljenik protiv kojeg je donesena presuda kojom se izdaje stegovni nalog.

Presudom kojom se izdaje stegovni nalog, predsjednik stegovnog suda odlučuje i o troškovima postupka.

Trošak stegovnog postupka povodom izdavanja stegovnog naloga određuje se u paušalnom iznosu i isti iznosi polovinu paušalnog iznosa redovnog stegovnog postupka koji se vodi povodom optuženice.

OBLIK STEGOVNIH ODLUKA, NAČIN PISANJA I POTPISIVANJA, DOSTAVA

Zapisnici

1. Članak

O svakoj radnji poduzetoj tijekom stegovnog postupka sastavit će se zapisnik istodobno kada se radnja poduzima, a ukoliko to nije moguće neposredno nakon što je radnja poduzeta. Zapisnik piše zapisničar, a zapisnik se sastavlja tako da pravni konzultant ili druga ovlaštena osoba glasno govori zapisničaru što će unijeti u zapisnik.

1. Članak

U zapisnik se unosi naziv tijela pred kojim se obavlja radnja, mjesto gdje se obavlja radnja, dan i sat kad je radnja započeta i završena, ime i prezime predsjednika vijeća, članova vijeća i zapisničara, prisutnog stegovnog tužitelja, optuženika i branitelja.

Zapisnik treba sadržavati bitne podatke o tijeku i sadržaju poduzete radnje. U zapisnik se u obliku pripovijedanja unosi samo bitan sadržaj danih iskaza i izjava. Pitanja se unose u zapisnik samo ako je potrebno da se razumije odgovor. Ako je potrebno, u zapisnik će se doslovce unijeti pitanje koje je postavljeno i odgovor koji je dan.

Članovi vijeća mogu uvijek, na prijedlog stranke ili po službenoj dužnosti, naložiti da se u zapisnik doslovno upišu izjave koje smatra osobito važnim.

1. Članak

Zapisnik se mora voditi uredno, u njega se ne smije ništa dodavati ili mijenjati. Prekrižena mjesta moraju ostati čitka.

Ispitana osoba i osobe obvezno nazočne radnjama u postupku imaju pravo pročitati zapisnik ili zahtijevati da im se pročita.

Stranke imaju pravo pregledati završeni zapisnik, dati primjedbe u svezi sa sadržajem i tražiti ispravak zapisnika.

Ispravke pogrešno upisanih imena, brojeva i drugih očitih pogrešaka pri pisanju mogu naložiti članovi vijeća.

Primjedbe i prijedlozi stranaka u svezi sa zapisnikom te ispravci i dopune obavljeni u zapisniku moraju se zabilježiti u nastavku završenog zapisnika. Predsjednik vijeća i zapisničar potpisuju i nastavak zapisnika.

Odluke

1. Članak

Tekst stegovnih odluka i ostalih akata mora biti jasan, sažet i čitak. U odlukama i ostalim aktima obvezatna je uporaba zakonskih izraza.

U postupcima utvrđivanja stegovne odgovornosti odluke se donose u obliku presuda i rješenja.

Presude i rješenja donose prvostupanjska vijeća Stegovnog suda i drugostupanjska vijeća Višeg stegovnog suda, a rješenje donose i druga tijela koja sudjeluju u stegovnom postupku.

Odluke se priopćuju strankama u postupku usmenim proglašavanjem i dostavom ovjerenog prijepisa.

Odluke stegovnog vijeća Stegovnog suda i Višeg stegovnog suda donose se nakon usmenog vijećanja i glasovanja. odluka je donesena kada za nju glasuje većina članova vijeća. Predsjednik vijeća upravlja vijećanjem i glasovanjem te glasuje posljednji.

1. Članak

Odluke i ostale akte, kao i prijepise, potpisuje osoba koja je odluku donijela.

Akti moraju biti pisani osobnim računalom i svi primjerci moraju biti čitki.

Sudu i drugim primateljima uvijek se dostavlja prvi primjerak akta izrađen na memorandumu Komore, odnosno stegovnog tijela.

Stegovne odluke i ostali akti pišu se osobnim računalom.

Izvornici i prijepisi stegovnih odluka i akata

1. Članak

Izvornikom se smatra odluka suda ili drugi akt suda ili drugog stegovnog tijela sastavljena u propisanom obliku i vlastoručno potpisan od predsjednika nadležnog vijeća ili druge ovlaštene osobe.

Izvornici odluka ili drugih akata zadržavaju se u odgovarajućem spisu, a strankama se dostavljaju u ovjerenom prijepisu.

Dostava

1. Članak

Odluke stegovnih tijela i pozivi dostavljaju se okrivljeniku i prijavljenom osobnom dostavom, na zadnju poznatu adresu koja je navedena u odgovarajućem imeniku Komore, odnosno u podnesenom zahtjevu.

Ukoliko se dostava ne može obaviti na dosadašnju adresu, ili je očito da primatelj izbjegava primitak pismena, pismeno će se istaknuti na oglasnu ploču Komore, i protekom roka od osam dana smatra se da je dostava uredna.

Oglasna ploča

1. Članak

Za objavljivanje odluka stegovnih tijela i priopćenja putem javnog oglašavanja služi oglasna ploča koja se u Komori postavlja na vidnom mjestu.

Službenik pisarnice skrbi o pravodobnom i urednom stavljanju oglasnih primjeraka na oglasnu ploču i njihovu uklanjanju po proteku roka. Na uklonjenom oglasnom primjerku staviti će se bilješka o danu stavljanja i skidanja s oglasne ploče. Nakon toga oglasni primjerak se ulaže u odgovarajući spis.

Uvid u spis

1. Članak

Razgledavanje, prepisivanje i preslikavanje pojedinog spisa može se dopustiti samo strankama u postupku, te članovima stegovnih tijela.

Razgledavanje, prepisivanje i preslikavanje spisa dopušta nadležno tijelo Komore.

Uvid u spis ovlaštena osoba može zatražiti u uredovno radno vrijeme Komore u prostorijama Komore. Trošak preslikavanja spisa snosi ovlaštena osoba koja je zatražila uvid u spis. Odluku o visini troškova preslikavanja spisa donosi Upravni odbor Komore.

1. Članak

Pravomoćno okončani stegovni spisi ulažu se u arhivu Komore, te se čuvaju 10 (deset) godina nakon zadnjeg rješenja stegovnog tijela.

TROŠKOVI POSTUPKA

1. Članak

Troškovi postupka su izdaci koji su potrebni za provođenje stegovnog postupka, a obuhvaćaju troškove stegovnog tužitelja, prvostupanjskog vijeća i drugostupanjskog vijeća.

Troškove stegovnog postupka snosi optuženi ako je proglašen krivim za djelo koje mu se stavlja na teret. Troškove stegovnog postupka optuženi mora podmiri Komori u roku od 15 dana od pravomoćnosti presude kojom je odlučeno o troškovima postupka.

U slučaju oslobađajuće presude ili obustave postupka, troškove stegovnog postupka koji su bili nužni za vođenje stegovnog postupka snosi Komora. Pod nužnim troškovima smatraju se troškovi stegovnog tužitelja, prvostupanjskog i drugostupanjskog sudskog vijeća.

Trošak stegovnog postupka povodom izdavanja stegovnog naloga određuje se u paušalnom iznosu kojeg odredi stegovni sud.

Odluku o visini troškova stegovnog postupka donosi Upravni Odbor.

1. Članak

Visina nagrade koja se isplaćuje sucima, visina naknade troškova sucima, vještacima i drugim stručnim osobama čije je stručno znanje potrebno u postupku, određena je Odlukom o nagradama i naknadama troškova sucima i drugim osobama u postupcima pred stegovnim tijelima Komore.

Odluku iz stavka 1. ovoga članka donosi Upravni odbor Komore.

Polaganje predujma za troškove postupka

1. Članak

Kad u postupku jedna ili obje stranke trebaju položiti predujam za troškove koji će nastati zbog izvođenja dokaza, stegovni tužitelj ili predsjednik prvostupanjskog vijeća pozvati će stranke da u blagajnu polože ili na račun Komore uplate predujam. Ukoliko stranka ne položi predujam u ostavljenom roku da se predloženi dokazi neće izvoditi.

U odluci kojom se određuje polaganje predujma navesti će se naziv ili ime i prezime pozvanog, iznos koji treba predujmiti, rok do kojeg treba položiti predujam i posljedice koje će nastupiti ako se predujam ne položi.

Kada stranka dokaže da je položila predujam, nastaviti će se i provesti sve radnje s kojima je trebalo čekati polaganje predujma.

UPISNIK STEGOVNIH POSTUPAKA

1. Članak

Komora za sve stegovne postupke vodi jedinstvenu evidenciju stegovnih postupaka. Evidencija se vodi u osobnom računalu. U evidenciji se nalaze podaci o tijeku stegovnog postupka i svim radnjama poduzetim u postupku.

PRIJELAZNE I ZAVRŠNE ODREDBE

1. Članak

Postupci započeti po Pravilniku o stegovnom postupanju klasa: 100-01/09-01/1 ur.broj: 504-00-09-4 od 30. rujna 2009. do stupanja na snagu ovog Pravilnika dovršiti će se prema odredbama tog Pravilnika o stegovnom postupanju klasa: 100-01/09-01/1 ur.broj: 504-00-09-4 od 30. rujna 2009. godine.

1. Članak

Stupanjem na snagu ovoga Pravilnika prestaje važiti Pravilniku o stegovnom postupanju klasa: 100-01/09-01/1 ur.broj: 504-00-09-4 od 30. rujna 2009. godine.

1. Članak

Ovaj Pravilnik stupa na snagu danom donošenja i objavit će se na internetskoj stranici Komore.

Predsjednik

Hrvatske komore inženjera elektrotehnike

Živko Radović, dipl.ing.el.